Seltjarnarnesbær fékk þann 23. desember sl. staðfestingu á vottuðu jafnlaunakerfi hjá Jafnréttisstofu og tók við viðurkenningu þess efnis nú í byrjun janúar . Með vottun frá faggiltum vottunaraðila iCert ehf. sem og heimild Jafnréttisstofu til að nota jafnlaunamerkið , er staðfest að Seltjarnarnesbær uppfyllir kröfur jafnlaunastaðalsins ÍST 85 : 2012 . Lögum samkvæmt bar fyrirtækjum og stofnunum með 250 eða fleiri starfsmenn skylda til að hafa öðlast vottun á jafnlaunakerfi fyrir 31. desember 2019 . Seltjarnarnesbær er með fyrstu sveitarfélögum til að öðlast þessa vottun . Samhliða vinnu við innleiðingu jafnlaunakerfisins aflaði Seltjarnarnesbær jafnlaunaúttektar frá PwC á Íslandi þar sem framkvæmd var nákvæm greining á stöðu launamála eftir kyni . Niðurstaða þeirrar úttektar var að óútskýrður kyndbundinn launamunur hjá Seltjarnarnesbæ mælist nú 1,1% konum í vil . Með innleiðingu jafnlaunastaðalsins hefur Seltjarnarnesbær komið sér upp gæðastjórnunarkerfi sem á að tryggja jafnan rétt , jöfn laun og sömu réttindi og kjör fyrir sömu eða jafn verðmæt störf óháð kyni . Ennfremur að málsmeðferð og ákvörðun í launamálum byggi ávallt á málefnalegum sjónarmiðum og geti þannig fyrirbyggt beinan og óbeinan launamismunun kynjanna . Ásgerður Halldórsdóttir bæjarstjóri : „ Ég fagna mjög þessum mikilvæga áfanga sem jafnlaunavottunin er . Mikil fagleg og krefjandi vinna hefur verið lögð í undirbúning og innleiðingu jafnlaunastaðalsins hér innan bæjarins á síðasta ári , þar sem allt kapp var lagt á að ljúka ferlinu á tilsettum tíma . Það var ánægjulegt að sjá að óútskýrður kynbundinn launamunur mældist í úttektinni einungis 1,1% konum í vil hjá Seltjarnarnesbæ . Vinnan er rétt að hefjast og markmiðið er að sjálfsögðu að eyða þessum mun alfarið . Til þess höfum við nú öll tæki og tól sem og skýrt ferli og markmið sem við munum fylgja í hvívetna á komandi árum “ Starfshópurinn sem stýrði innleiðingunni fyrir hönd Seltjarnarnesbæjar var skipaður þeim Öldu Gunnarsdóttur , stjórnsýslu - og launafulltrúa , Hervöru Pálsdóttur , verkefnastjóra , Róberti Bernhard Gíslasyni , verkefnastjóra gæðakerfis og Stefáni Bjarnasyni , mannauðsstjóra . Við móttöku viðurkenningar á vottun jafnlaunakerfis Seltjarnarnesbæjar . Frá vinstri : Róbert Bernhard Gíslason , Gunnar Lúðvíksson , Hervör Pálsdóttir , Ásgerður Halldórsdóttir bæjarstjóri , Sigurður Harðarson frá iCert , Alda Gunnarsdóttir og Stefán Bjarnason .